ನಾಡ ಹಬ್ಬ ದಸರಾಗೆ ಅರ್ಜುನನ ಉತ್ತರಾಧಿಕಾರಿಗೆ ಹುಡುಕಾಟ... ಮೈಸೂರು: ವಿಶ್ವ ವಿಖ್ಯಾತ ನಾಡ ಹಬ್ಬ ಮೈಸೂರು ದಸರಾ ಆಚರಣೆ ಕುರಿತು ನಾಳೆ ಹೈಪವರ್ ಕಮಿಟಿ ಮೀಟಿಂಗ್ ನಡೆಯಲಿದ್ದು ಕೋವಿಡ್ ಸಾಂಕ್ರಮಿಕ ಹಿನ್ನೆಲೆಯಲ್ಲಿ ಯಾವ ರೀತಿ ದಸರಾ ಆಚರಿಸಬೇಕೆನ್ನುವ ಕುರಿತು ಅಂತಿಮ ತೀರ್ಮಾನವಾಗಲಿದೆ. ಈ ಬಾರಿ ಜಂಬೂ ಸವಾರಿ ಮೆರವಣಿಗೆಯಲ್ಲಿ ಅಂಬಾರಿ ಹೊರುವ ಭಾಗ್ಯ ಅಭಿಮನ್ಯುಗೆ ಸಿಗುವ ಸಾಧ್ಯತೆ ಇದೆ ಎನ್ನಲಾಗಿದೆ. ಕಳೆದ ಸತತ 8 ವರ್ಷ ಯಶಸ್ವಿಯಾಗಿ ಅಂಬಾರಿ ಹೊತ್ತ ಅರ್ಜುನ ಈಗಾಗಲೇ 60 ವರ್ಷ ಪೂರೈಸಿದ್ದು ಈ ಹಿನ್ನೆಲೆಯಲ್ಲಿ ಈ ಬಾರಿ ಬೇರೆ ಆನೆ ಅಂಬಾರಿ ಹೊರಬೇಕಾಗಿದೆ. ಸುಪ್ರೀಂಕೋರ್ಟ್ ಆದೇಶದಂತೆ 60 ವರ್ಷ ತುಂಬಿದ ಆನೆಗಳಿಗೆ ಭಾರ ಹೊರಿಸುವಂತಿಲ್ಲ. ಹೀಗಾಗಿ ಈ ಬಾರಿ ಅರ್ಜುನನ ಬದಲಿಗೆ ಅಭಿಮನ್ಯು ಆನೆಗೆ ಅಂಬಾರಿ ಹೊರುವ ಜವಾಬ್ದಾರಿ ನೀಡುವ ಸಾಧ್ಯತೆ ಇದೆ ಎನ್ನಲಾಗಿದೆ. ದಸರಾ ಮಹೋತ್ಸವವನ್ನು ಸರಳವಾಗಿ ಆಚರಿಸಿದರೂ ಕೂಡ ಅಂಬಾರಿ ಹೊರಲು ಆನೆ ಬೇಕೆ ಬೇಕಿದೆ.. ಅಲ್ಲದೇ, ಕೊರೊನಾ ಭೀತಿಯಲ್ಲಿ ಆನೆಗಳಿಗೆ ಮೈಸೂರು ನಗರ ಪುರಪ್ರವೇಶಕ್ಕೆ ಅನುಮತಿ ನೀಡುವ ಬಗ್ಗೆ ಸರ್ಕಾರದಿಂದ ಇನ್ನೂ ಪ್ರತಿಕ್ರಿಯೆ ಬಂದಿಲ್ಲ. ಈ ಕುರಿತು ಅರಣ್ಯ ಇಲಾಖೆಯ ಹಿರಿಯ ಅಧಿಕಾರಿಗಳು ಬೆಂಗಳೂರಿನ ಅಧಿಕಾರಿಗಳಿಗೆ ಬರೆದಿರುವ ಪತ್ರಕ್ಕೆ ಇದುವರೆಗೆ ಉತ್ತರವೇ ಸಿಕ್ಕಿಲ್ಲ. ಆನೆಗಳು ದೈಹಿಕವಾಗಿ ಬಳಲುವ ಜತೆಗೆ ವಯಸ್ಸಾದ ಬಳಿಕ ಆನೆಗಳಿಗೆ ವಿಶ್ರಾಂತಿ ಕೊಡಲಾಗುತ್ತದೆ. ಬಲರಾಮನ ಬಳಿಕ ಅಂಬಾರಿ ಹೊರುವ ಅರ್ಜುನನಿಗೆ ೬೦ ವರ್ಷ ದಾಟಿದ್ದು ಸರ್ವೋಚ್ಚ ನ್ಯಾಯಾಲಯದ ಆದೇಶ ಮತ್ತು ಅರಣ್ಯ ಇಲಾಖೆ ನಿಯಮದ ಪ್ರಕಾರ ಮನುಷ್ಯರಂತೆ ಪ್ರಾಣಿಗಳಿಗೂ ಕಾನೂನು ಅನ್ವಯಿಸುತ್ತದೆ. ಅದರಲ್ಲೂ ಆನೆಗಳಿಗೆ ೬೦ ವರ್ಷ ವಯಸ್ಸಾದ ಮೇಲೆ ಯಾವುದೇ ರೀತಿಯ ಭಾರವನ್ನು ವಹಿಸಬಾರದು ಅನ್ನುವ ನಿಯಮವಿದೆ. ಒಂದು ವೇಳೆ ಅರ್ಜುನನಿಗೆ ನೇತೃತ್ವ ನೀಡದಿದ್ದರೆ ಬದಲಿಗೆ ಮತ್ತೊಂದು ಆನೆಯನ್ನು ಗುರುತಿಸಿ ತರಬೇತಿ ನೀಡಬೇಕು. ೭೫೦ ಕೆಜಿ ತೂಕ ಹೊರುವುದಕ್ಕಿಂತಲೂ ತಾಳ್ಮೆ, ಸಂಯಮದಿಂದ ಹೆಜ್ಜೆಯನ್ನಿರಿಸಿ ರಾಜಮಾರ್ಗದಲ್ಲಿ ಸಾಗಬೇಕು. ಹೀಗಾಗಿ, ಉಳಿದಿರುವ ಅಲ್ಪ ಅವಧಿಯಲ್ಲಿ ತರಬೇತಿ ನೀಡುವ ಕಠಿಣ ಸವಾಲು ಅಧಿಕಾರಿಗಳು ಮತ್ತು ಮಾವುತರು, ಕಾವಾಡಿಗಳಿಗೆ ಎದುರಾಗಲಿದೆ. ಒಂದು ವೇಳೆ ಈ ಬಾರಿಯ ಸರಳ ದಸರೆಯಲ್ಲಿ ಆನೆಗಳ ಬಳಕೆ ಇಲ್ಲದೆ ಬರೇ ಪೂಜೆ ಮಾಡಿ ಸಾರ್ವಜನಿಕ ಅಂಬಾರಿ ಮೆರವಣಿಗೆ ಕೈ ಬಿಡುವ ಸಾಧ್ಯತೆಯೂ ಇದೆ ಎನ್ನಲಾಗಿದೆ. ದಸರೆಯು ಸರಳವಾಗಿ ಆಚರಿಸುವ ಜತೆಗೆ ಅರಮನೆ ಒಳಗೆ ಸಾಂಪ್ರದಾಯಿಕವಾಗಿ ಚಿನ್ನದ ಅಂಬಾರಿ ಮೆರವಣಿಗೆ ನಡೆಸಲು ನಿರ್ಧರಿಸಿದರೆ ಒಂದೇ ಹಂತದಲ್ಲಿ ಎಲ್ಲ ಆನೆಗಳನ್ನು ಮೈಸೂರಿಗೆ ಕರೆತರಲು ನಿರ್ಧರಿಸಲಾಗಿದೆ. ಏಕೆಂದರೆ ಮೊದಲೆಲ್ಲ ಎರಡು ತಿಂಗಳ ಮುಂಚಿತವಾಗಿ ಅರಮನೆಗೆ ಅರ್ಜುನ ನೇತೃತ್ವದಲ್ಲಿ ಆರು ಆನೆಗಳು ಪ್ರವೇಶಿಸಿ ತಾಲೀಮು ಶುರು ಮಾಡುತ್ತಿದ್ದವು. ನಂತರ ಉಳಿದ ಆನೆಗಳು ಸೇರಿಕೊಳ್ಳುತ್ತಿದ್ದವು. ಈ ಬಾರಿ ಒಂದೇ ಹಂತದಲ್ಲಿ ೯ ರಿಂದ ೧೨ ಆನೆಗಳನ್ನು ಕರೆತರಲು ತಯಾರಿ ನಡೆದಿದೆ ಎಂದು ಅರಣ್ಯ ಇಲಾಖೆ ಅಧಿಕಾರಿಯೊಬ್ಬರು ಹೇಳುತ್ತಾರೆ.